钦定古今图书集成/方舆汇编/边裔典/第072卷 > 唐
## 钦定古今图书集成/方舆汇编/边裔典/第072卷 > 唐

### 太宗贞观四年伊吾入朝

按《唐书·太宗本纪》，不载。按《西域传》：“伊吾城者，汉宜
禾都尉所治，商胡杂居，胜兵千，附铁勒，人骁悍，土良
沃。隋末内属，置伊吾郡。天下乱，复臣突厥。贞观四年，
城酋来朝，颉利灭，举七城降，列其地为西伊州。”按
《李大亮传》：大亮上言：“臣闻欲绥远者，必自近中国。天
下本根四夷，犹枝叶也。残本根，厚枝叶，而曰求安，未
之有”也。属者突厥倾国入朝，陛下不即俘江淮，变其
俗，而加赐物帛悉官之，引处内地，岂久安计哉！今伊
吾虽臣，远在荒卤。臣以为诸称藩请附者，宜羁縻受
之，使吾塞外畏威怀德，永为藩臣。谓之荒服者，故臣
而不内，所谓行虚惠，收实福。河西积困四夷，州县萧
条，加因隋乱，残耗已甚。臣愚愿停招讨，省“劳役，使边
人得就农亩，此中国利也。”帝纳其计。